Министарство пољопривреде, шумарства и водопривреде, на основу члана 79. Закона о дивљачи и ловству („Службени гласник РС”, број 18/10), расписује

**КОНКУРС**

**за расподелу средстава за Буетског фонда за развој ловства Републике Србије у ловној 2021/2022 години**

**I.**

Расписује се конкурс за расподелу средстава за Одрживи развој и унапређење ловства за субвенције у области ловства за 2021. годину (у даљем тексту: Конкурс), за израду и реализацију пројеката развоја ловства и унапређивања стања популација дивљачи и њених станишта у Републици Србији у износу од 5.950.000,00 динара за унапређење стања популација ловостајем заштићених врста дивљачи јелен обичан (*Cervus elaphus*) на подручју централне Србије кроз хватање и испоруку дивљачи.

**II.**

Пријава се подноси у писаној форми на одговарајућем пријавном обрасцу – Пријавни образац 2021. на адресу: Министарство пољопривреде, шумарства и водопривреде – Управа за шуме, 11070 Нови Београд, Омладинских бригада број 1.

Пријавни образац 2021. за овај Конкурс преузима се са званичне интернет странице Управе за шуме: [**www.upravazasume.gov.rs**](http://www.upravazasume.gov.rs/).

Пријавни образац 2021. је потребно попунити искључиво на рачунару тако да се у одговарајући неосенчени део табеле упишу одговарајући подаци.

Пријавни образац 2021. који се доставља мора бити потписан од стране законског заступника Подносиоца пријаве.

Рок за достављање пријава по овом Конкурсу је 24 часа од дана објављивања на званичној интернет страници Управе за шуме: [**www.upravazasume.gov.rs**](http://www.upravazasume.gov.rs/). Уколико Подносилац пријаве подноси пријаву путем поште мора да обезбеди да иста буде примљена у Управи за шуме најкасније до 14.12.2021. године до 12 часова. Неблаговременом ће се сматрати пријава примљена после истека наведеног времена.

Министарство ће у року од 24 часа од дана затварања Конкурса извршити одабир пројеката за уговарање.

**III.**

Пријаву на Конкурс (у даљем тексту: Пријава) могу поднети искључиво корисници ловишта са подручја Републике Србије (у даљем тексту: Подносилац пријаве) који у свом ловишту има врсту дивљачи јелен обични (*Cervus elaphus*) у одговарајућој бројности да може да излучи одређен број јединки хватањем и испоручи их на неки од локалитета у централној Србији.

**IV.**

Подносилац пријаве уз Пријаву обавезан је да достави следећу документацију:

* одлуку органа управљања о прихватању пројекта са којим се конкурише;
* изјаву одговорног лица да са поднетим пројектом није конкурисао код неког другог даваоца средстава за те намене;
* изјаву одговорног лица о броју и структури дивљачи коју планира да ухвати и испоручи на други локалитет у централној Србији током ловне 2021/2022. године;

**V.**

Подносиоцу пријаве који поднесе више од једне пријаве на Конкурс, све пријаве биће одбачене без разматрања.

Пријава која није поднета на одговарајућем пријавном обрасцу у писаној форми у предвиђеном року, пријава уз коју није приложена одговарајућа документација наведена у Конкурсу, као и пријава која није одговарајуће попуњене, неће се узети у разматрање.

У поступку разматрања пријаве ће бити вредноване по следећим критеријумима:

1. релевантност,
2. утицај и изводљивост,
3. институционални и професионални капацитети,
4. буџет пројекта,
5. резултати спровођења уговорних обавеза у претходном периоду.

Поред наведених критеријума, додатни критеријум за вредновање пријава које су на Конкурс поднели корисници ловишта биће и редовност у испуњавању свих обавеза које проистичу из Закона о дивљачи и ловству („Службени гласник РС”, број 18/10) и Закона о накнадама за коришћење јавних добара („Службени гласник РС”, број 95/18, 49/19 и 86/19 –усклађени дин. изн.).

У поступку разматрања пријаве, поред наведене документације коју је у обавези да достави Подносилац пријаве, Управа за шуме може по потреби затражити и додатне информације и документацију од Подносиоца пријаве о пројекту са којим је конкурисао.

**VI.**

За наведене радове могу се исплатити средства у износу највише до 300.000,00 динара по једној ухваћеној и на одређени локалитет испорученој јединци.

**VII.**

Међусобна права и обавезе у вези са коришћењем средстава за Одрживи развој и унапређење ловства за субвенције у области ловства за 2021. годину утврђују се уговором који закључује Министарство пољопривреде, шумарства и водопривреде – Управа за шуме са Корисником средстава.

**VIII.**

Овај конкурс објавити на званичној интернет страници Управе за шуме: [**www.upravazasume.gov.rs**](http://www.upravazasume.gov.rs/).